Matovič, Igor, podpredseda vlády a minister financií SR (2022-09-20):
Ďakujem veľmi pekne. Predkladám na rokovanie Národnej rady návrh zákona, ktorým sa mení a dopĺňa zákon 595/2003 o dani z príjmov v znení neskorších predpisov a zároveň sa mení a dopĺňa zákon 563/2009 o správe daní, tzv. daňový poriadok, a o zmene a doplnení niektorých súvisiacich zákonov v znení neskorších predpisov. Zámerom návrhu zákona v čl. 1 je transpozícia smernice ATAD, smernica EÚ, ktorou sa stanovujú pravidlá proti praktikám vyhýbania sa daňovým povinnostiam v časti upravujúcej pravidlo o obmedzení úrokových nákladov. Návrh zákona ďalej upravuje ustanovenia vyplývajúce z aplikačnej praxe. Ide najmä o úpravu prvotnej aplikácie štandardu IFRS 17 a o niektoré ustanovenia v oblasti transferového oceňovania. Okrem toho návrh zákona zavádza možnosť vyššieho odpočtu daňového bonusu na vyživované dieťa pre nízkopríjmové skupiny, a to prostredníctvom spočítania čiastkových základov dane obidvoch oprávnených osôb, čiže rodičov. Novelou daňového poriadku sa zavádza pri ukladaní pokút systém tzv. druhej šance, v zmysle ktorého správca dane pri prvom porušení právnych predpisov pokutu neuloží, ale upozorní na plnenie povinností. Rovnako sa navrhuje skrátiť lehotu na vyrúbenie úroku z omeškania do jedného roka od zaplatenia. Ďalej sa navrhuje zrýchliť postup pri vrátení vodičského preukazu, ak je zastavené exekučné konanie. Oba zákony upravujú aj podmienky registrácie daňovníka z úradnej moci od 1. januára 2023. To je viac-menej všetko. Dovoľte mi ešte, aby som trošku podrobnejšie uviedol aj z dôvodovej správy niektoré tie zmeny. Ako aj bolo povedané, niečo sú smernice, medzinárodné štandardy a podobné veci možno nie až tak zaujímavé pre bežný poslanecký pospolitý ľud, ale sú tam vsunuté niektoré ustanovenia, ktoré si myslím, že sú veľmi zaujímavé, ktoré riešia taký bežný život ľudí. Tu v parlamente sme v máji, áno, v máji to bolo, prvýkrát schválili tzv. rodinný balíček, kde sme výrazným spôsobom navrhli zvýšiť daňový bonus. Vy ste ho schválili. Potom následne v júni ste prelomili veto pani prezidentky a tým pádom definitívne sa tento návrh potvrdil. Dnes teda je súčasťou právneho poriadku. Áno, návrh je síce napadnutý na Ústavnom súde, ale kým Ústavným súdom nebude spochybnený, verme, že platí. V prípade daňového bonusu vzhľadom na to, že sa výrazným spôsobom postupne zvyšuje najprv od 1. júla na 70 eur z približne 24 až 46 eur podľa, podľa veku, ako to bolo do konca júna tohto roku, dnes sme na 70 eurách, a od nového roku zatiaľ je v zákone napísané, že ideme na 100, ale ak by sme pristúpili k návrhu, ktorý teda vám chceme v nasledujúcich dňoch a týždňoch predstaviť, aby sme dočasne nahradili krúžkovné zvýšením daňového bonusu, tak by sme išli až na 140 eur pri daňovom bonuse. Avšak vzhľadom na to, že v novom návrhu, ktorý je aj schválený vami, sa nárok na daňový bonus chráni podľa výšky príjmu, aby neprichádzalo k podvodom typu, že sa niekto fiktívne zamestná za páreurový úväzok a vyfasuje daňové bonusy na všetkých svojich 5, 6, 7, 8 detí, tak je tam ochrana, kde vlastne percento alebo výška čerpania, maximálneho čerpania daňového bonusu sa odvíja od počtu detí a od výšky príjmu. Avšak môže sa stať, že v niektorých životných situáciách kombináciách príjmu by bola rodina krátená o určitú časť teoretického nároku na daňový bonus, a preto v tomto návrhu zavádzame možnosť tzv. takého rodinného posudzovania príjmu. Je to veľmi dôležitá vec. Veľmi dôležitá zmena, lebo dodnes to bolo o tom, že vlastne rodič sa, jeden rodič si uplatnil napríklad na jedno dieťa, druhý rodič na druhé dieťa. Ak sme sa bavili o tom, že teda dobre, nárok vznikal dosiahnutím príjmu polovičky minimálnej mzdy a nezávisela výška daňového bonusu od príjmu, tak to viac-menej bolo jedno. Ten si vybral maximum, ten si vybral maximum a bolo. Len dnes to môže byť teda o tom, tak zatiaľ jak máme schválený systém, že naďalej by bolo, že musí si vybrať rodič, ktorý si vyberie, na ktoré deti si uplatní daňový bonus, ale napríklad manželke by nestačil ten príjem na vyčerpanie plného daňového bonusu a manžel by tam mal rezervu a nedá sa to využiť, lebo jednoducho manželka si uplatnila na to jedno dieťa. Lebo posudzujeme príjem jedného rodiča samostatne a príjem druhého rodiča samostatne, lebo dnes stále máme iba to, že stačilo polovičku minimálnej mzdy. Hoci teda od 1. júla už je tam naviazanie na výšku príjmu, ale stále je to individuálne posúdenie, samostatne manžela a samostatne manželky, alebo teda obidvoch rodičov. To, čo navrhujeme v tejto zmene, je to, že budeme posudzovať rodinu ako celok. Čiže zoberieme príjem celej rodiny a tým pádom maximalizujeme pravdepodobnosť, že nemôže sa jednoducho stať, že zostane nejaká časť daňového bonusu nevyčerpaná práve kvôli tomu, že teda niektorý z tých rodičov mal nejak nižší príjem a podľa toho vzorca to tam nevyšlo. Je to dosť zásadná zmena posudzovať príjem na rodinu. Postupne by bolo ideál, aby sme naozaj dokázali ako štát, čo my dnes nedokážeme povedať, že koľko máme rodín, presne akého zloženia a keď akýkoľvek návrh, či už poslanci, alebo vláda predstaví, že rovno vieme krásne dopočítať na každú jednu rodinu, aký to bude mať dopad. Ak pôjdeme teda touto cestou, my tu robíme ten prvý krok, že budeme posudzovať príjem obidvoch rodičov z pohľadu čerpania daňových bonusov, tak a následne k tomu dodáme aj ostatné príjmy, ktoré tá rodina poberá, tak sa dopracujeme k tomu, že budeme môcť naozaj posudzovať komplexne príjem celej rodiny. Výrazným spôsobom to pomôže na to, čo som povedal, či už na nastavovanie, alebo návrhy, alebo testovanie nových politík z tej časti sociálneho štátu alebo prosociálnych, prorodinných opatrení. Ale takisto nám to pomôže aj v nejakej tej spravodlivosti pri čerpaní napríklad teda daňových bonusov, o ktorých som hovoril. Druhá veľmi zaujímavá časť, ktorá v prípade, teda v tomto návrhu je, tak je zavádzanie takej, by som povedal, priateľskejšieho prístupu finančnej správy alebo daňových úradov, akokoľvek si povieme, voči daňovníkom. Finančná správa vlastne zavádza sa aj teda týmto, touto zmenou, touto novelou tzv. druhá šanca, kde na základe zavedenia tej druhej šance to nebude o tom, že keď už sa vám teda ten daňový úrad ozve alebo finančná správa, tak rovno už viete, že už tá pokuta bude, ale keď je to prvé upozornenie, tak bude bez pokuty a keď daňovník nabehne do riadneho plnenia si svojich povinností, tak v podstate mal zadarmo upozornenie, nejaký taký štuchanček od finančnej správy a nemusí to byť teda automaticky na základe toho vymeraná pokuta. Rovnako možno maličkosť, ale strašne veľa ľudí dnes na to doplácala, že sa tu navrhuje skrátenie lehoty na vyrubenie úroku z omeškania na maximálne rok od zaplatenia nedoplatku. Že dnes sa úplne bežne stáva, že vy zaplatíte nedoplatok, ale finančná správa vám to vyúčtuje úroky z omeškania až za niekoľko iks rokov a zrazu ste prekvapený, že počkať, počkať, za čo to je, jak to je a nie je to nič príjemné. Takže aj tu nastáva taký posun že voči finančnej správe, aby, aby tam bolo maximálne ohraničenie, teda že maximálne do toho roku sa úrok z omeškania stanovil. Myslím si, že z tohto pohľadu sú to všetko de facto len pozitívne zmeny a teda aplikácia smernice. Pevne verím, že odložíme v prípade takýchto návrhov politikárčenie bokom a podporíte návrh, ktorý nerieši politiky, len pomáha v tomto prípade teda daňovníkom ako prijímateľom daňových bonusov a takisto daňovníkom, ktorí teda majú nejaký ten svoj vzťah s finančnou správou a prípadne sú vystavení nejakým, nejakému riziku sankcie. Ďakujem veľmi pekne za podporu tohto návrhu.